ลดหย่อนและยกเว้น ภาษีเงินได้ (ตอนจบ)
โดย...สมชาย ชูเกตุ
4 มี.ค. 2559

โดย...สมชาย ชูเกตุ
การยกเว้นภาษีที่ผู้ใช้สิทธิต้องแจ้งรายการในแบบแสดงรายการภาษีหรือใบแนบฯ
ยกเว้นภาษีค่าซื้อหน่วยลงทุนในกองทุนรวมเพื่อการเลี้ยงชีพ ผู้มีเงินได้ฯ ได้รับยกเว้นภาษีเท่ากับค่าซื้อหน่วยลงทุนในกองทุนรวมเพื่อการเลี้ยงชีพ แต่ไม่เกิน 5 แสนบาท และไม่เกินร้อยละ 15 ของเงินได้พึงประเมินที่ต้องเสียภาษีเงินได้ ถือหน่วยลงทุนไม่น้อยกว่า 5 ปีนับตั้งแต่วันซื้อหน่วยลงทุนครั้งแรกและไถ่ถอนหน่วยลงทุนนั้นเมื่อผู้มีเงินได้มีอายุไม่ต่ำกว่า 55 ปีบริบูรณ์
หากผู้มีเงินได้ฯ จ่ายเงินสะสมเข้ากองทุนสำรองเลี้ยงชีพ กองทุนบำเหน็จบำนาญข้าราชการ หรือกองทุนสงเคราะห์ตามกฎหมายว่าด้วยโรงเรียนเอกชนด้วยแล้ว การยกเว้นภาษีเมื่อรวมกันแล้วต้องไม่เกิน 5 แสนบาทต่อปีภาษี
ยกเว้นภาษีค่าซื้อหน่วยลงทุนในกองทุนรวมหุ้นระยะยาว ผู้มีเงินได้ฯ จะได้รับยกเว้นภาษีเท่ากับค่าซื้อหน่วยลงทุนในกองทุนรวมหุ้นระยะยาว แต่ไม่เกิน 5 แสนบาทต่อปีภาษี และต้องไม่เกินร้อยละ 15 ของเงินได้พึงประเมินที่ต้องเสียภาษีเงินได้ ผู้มีเงินได้ฯ ต้องเป็นบุคคลธรรมดา (ไม่รวมห้างหุ้นส่วนสามัญหรือคณะบุคคลที่มิใช่นิติบุคคลและกองมรดกที่ยังไม่ได้แบ่ง)
ยกเว้นภาษีเงินสะสมกองทุนบำเหน็จบำนาญข้าราชการ สมาชิกของกองทุนฯ ได้รับยกเว้นภาษีเท่ากับเงินสะสมที่จ่ายเข้ากองทุนบำเหน็จบำนาญข้าราชการ แต่ไม่เกิน 5 แสนบาทต่อปีภาษี
ยกเว้นภาษีเงินสะสมกองทุนสงเคราะห์ตามกฎหมายว่าด้วยโรงเรียนเอกชน ผู้มีเงินได้ฯ ได้รับยกเว้นภาษีเท่ากับเงินสะสมที่จ่ายเข้ากองทุนสงเคราะห์ฯ แต่ไม่เกิน 5 แสนบาทต่อปีภาษี
ยกเว้นภาษีผู้มีเงินได้ซึ่งเป็นผู้อยู่ในประเทศไทยและมีอายุไม่ต่ำกว่า 65 ปีบริบูรณ์ ผู้มีเงินได้ฯ ได้รับยกเว้นภาษีเท่ากับเงินได้ฯ ที่ตนเองได้รับ แต่ไม่เกิน 1.9 แสนบาทในปีภาษีนั้น ผู้มีเงินได้ฯ ที่ใช้สิทธิยกเว้นภาษี หากยื่นแบบ ภ.ง.ด. 91 ให้นำมากรอกในช่องรายการเงินได้ที่ได้รับยกเว้น หากยื่นแบบ ภ.ง.ด. 90  ให้นำมากรอกในใบแสดงสิทธิผู้มีอายุตั้งแต่ 65 ปีขึ้นไปที่ได้รับยกเว้นภาษี ซึ่งเป็นใบแนบแบบ ภ.ง.ด. 90 สำหรับปีภาษี 2558 ผู้ที่ใช้สิทธิต้องเป็นผู้ที่เกิดตั้งแต่ปี พ.ศ. 2493 ลงไป
ยกเว้นภาษีเงินค่าชดเชยที่ได้รับตามกฎหมายแรงงาน ผู้มีเงินได้ฯ ที่ถูกออกจากงานโดยไม่สมัครใจ เงินชดเชยที่ได้รับยกเว้นภาษีเท่ากับค่าจ้างหรือเงินเดือนค่าจ้างของการทำงาน 300 วันสุดท้ายก่อนออกจากงาน แต่ไม่เกิน 3 แสนบาท เงื่อนไขยกเว้นต้องเป็นไปตามหลักเกณฑ์ที่กฎหมายกำหนด และถ้าหากผู้มีเงินได้ฯ ที่ถูกออกจากงานทำงานมาไม่น้อยกว่า 5 ปี เงินชดเชยส่วนที่ไม่ได้รับยกเว้นภาษีสามารถนำไปแยกคำนวณภาษีตามใบแนบฯ ได้
ยกเว้นภาษีเพื่อสนับสนุนการศึกษา/การกีฬา ผู้มีเงินได้ฯ ได้รับยกเว้นภาษีเป็นจำนวน 2 เท่าของรายจ่ายที่จ่ายไปเป็นค่าใช้จ่ายเพื่อสนับสนุนการศึกษา/การกีฬา แต่ต้องไม่เกินร้อยละ 10 ของเงินได้พึงประเมินที่หักค่าใช้จ่ายและค่าลดหย่อน (ก่อนหักลดหย่อนบริจาค)
ยกเว้นภาษีค่าการเดินทางท่องเที่ยวในประเทศ สำหรับเงินได้เท่าที่ได้จ่ายเป็นค่าบริการให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ หรือที่ได้จ่ายเป็นค่าที่พักในโรงแรมให้แก่ผู้ประกอบธุรกิจโรงแรมตามกฎหมายว่าด้วยโรงแรม ยกเว้นตามที่จ่ายจริง รวมกันแล้วไม่เกิน 1.5 หมื่นบาท การใช้สิทธิในปีภาษี 2558 ต้องมีหลักฐานใบเสร็จรับเงินหรือใบกำกับภาษี ลงวันที่ 1 ม.ค.-31 ธ.ค. 2558
ยกเว้นค่าซื้อสินค้าหรือบริการในประเทศ สำหรับเงินได้เท่าที่จ่ายเป็นค่าซื้อสินค้าหรือค่าบริการให้แก่ผู้ประกอบการจดทะเบียนภาษีมูลค่าเพิ่ม ผู้มีเงินได้ฯ ต้องซื้อสินค้าหรือรับบริการและชำระราคาโดยได้รับใบกำกับภาษีแบบเต็มรูป ในระหว่างวันที่ 25-31 ธ.ค. 2558 เท่านั้น การซื้อสินค้าต้องมิใช่สุรา เบียร์ และไวน์ ยาสูบ น้ำมัน และก๊าซสำหรับเติมยานพาหนะ รถยนต์ รถจักรยานยนต์ และเรือ
หลักเกณฑ์และเงื่อนไขการหักค่าลดหย่อนและยกเว้นภาษี ศึกษาได้ที่ www.rd.go.th หรือสอบถามได้ที่หน่วยงานของกรมสรรพากร สวัสดีครับ